khistorydata/jeongjo-sjw-relations huggingface dataset:
정조 10년
傳于沈豐之曰。奉審承旨入侍。右承旨與下直守令入侍。
정조 10년
趙衍德。以侍講院言啓曰。本院下番闕直。事甚未安。今日政新除授人員。竝卽牌招。以爲推移入直之地。何如。傳曰。允。
정조 10년
事變假注書朴孝成書啓。臣敬奉聖批及敦諭。馳往傳諭于南部屯地坊西氷庫二契。領敦寧洪樂性所注處。則以爲臣冒死封章。泣血俟勘。不意史官儼臨。傳宣聖批。兼布敦諭。開釋勤摯。誨責諄複。逈出常格之外。臣伏地奉讀。怳若威顔不違咫尺。親承德音。驚惶感激。不覺涕泗之交頤。噫。臣之所犯。旣非尋常過誤。臣之所遭。又非尋常彈駁也。臣雖貪恩寵而沒廉恥者。揚揚彈束。復入修門。其勢誠末由矣。夫以此所犯。而竟致倖逭。以此所遭。而晏然冒進。則廉隅將何所伸。義分將何所重。諸大臣之無咎而引咎者。所以爲廉隅也。承命而造朝者。所以爲義分也。而臣則鞫獄僨誤。旣由自作之孽。臺閣聲罪。可見公議之嚴。臣之處義。豈可與諸大臣。同日而論哉。此臣所以徒守愚迷之見。不思轉動之計者。誠恐重爲壞廉隅蔑義分之罪人故也。至於兩臺臣之出示箚草者。旣被譴削之勘。而臣以視草之人。獨免同律之罰。則此亦豈非難進之一端乎。俯思仰度。終無一分自恕之道。辜恩慢命。復陷萬死難贖之罪。臣情到此。吁亦慼矣。臣伏聞聖體。間有欠和之節。卽臻康復之慶。伏不勝區區欣忭之至。而情踪危蹙。縮伏遠郊。不敢隨諸大臣之後。以伸起居之忱。私心戀慕。已無可言。而臣分全虧。情禮俱缺。有臣如此。生不如死。震越罔措。惟願速被嚴誅云。臣則旣承偕入之命。故姑爲留住之意。敢啓。傳曰。知道。
정조 10년
趙衍德。以吏曹言啓曰。上京守令。催促下送後。草記事。命下矣。結城縣監韓德厚。庇仁縣監李運彬。咸陽府使任希雨。固城縣令李普天。興海郡守成大中。北靑府使鄭益祚。以重試試暇。受由上來。而他無上京守令之意。敢啓。傳曰。知道。過重試後。使之卽爲下去。
정조 10년
李亨元。以戶曹言啓曰。儲慶宮簾破傷處。奉審修改後。草記事。命下矣。依下敎。進詣奉審。則正堂前面蘆簾三浮。左右面蘆簾各一浮。移安廳簾六浮。擧皆破傷。故一新修改之意。敢啓。傳曰。知道。
정조 10년
趙衍德。以禮曹言啓曰。南關王廟修改擇日草記。傳曰。日字以來月初。更爲推擇可也事。批下矣。更令日官推擇。則來三月初一日初二日國忌齋戒及正日。初三日大報壇親祭。初四日初五日國忌齋戒及正日。初六日初七日俱有拘忌。初八日初九日毓祥宮忌辰祭齋戒及正日。初十日拘忌。初旬前無吉日。而十一日爲吉云。以此日擧行事。分付。何如。傳曰。允。
정조 10년
李秉模。以漢城府言啓曰。因孝烈草記。傳曰。原文字。指榜示之文字也。欲見卿所撰者。使之入送政院矣。觀此入啓本。非榜文。卽呈單。卿府擧行。可謂錯認。諸單。還下送于禮曹。使之署經。政府粘連回啓榜示文字一通。書入可也事。命下矣。臣於前次傳敎之下。誤爲仰認。擧行顚錯。致勤下敎。原榜文。今始書呈政院。而榜中一段。卽又誤認之說。前後做錯。非止一再。惶恐待罪之意。敢啓。傳曰。勿待罪。榜文中措語。雖因誤認之致。今番呈單之使之直納本府。仍令該曹粘尾回啓。與前日呈于該曹。自該曹取舍之規。差有異焉。雖謂之直啓。可矣。榜文不必改撰矣。
정조 10년
李亨元。以義禁府言啓曰。宣川府使柳鎭琡。令該府拿問處之事。傳旨。啓下矣。柳鎭琡時在任所云。依例發遣府書吏。交代後拿來。何如。傳曰。允。
정조 10년
李亨元。以義禁府言啓曰。羅州前牧使兪漢葛拿處事。傳旨。啓下矣。兪漢葛時在任所云。依例發遣府羅將。拿來。何如。傳曰。允。
정조 10년
李亨元。以二所巡廳言啓曰。依傳敎。四更一點量。犯夜人別監徐敬植。依更數決棍二十度後。放送之意。敢啓。傳曰。知道。
정조 10년
行大司憲洪良浩。執義趙弘鎭。掌令柳孟養。獻納李師濂。正言金載翼啓曰。臣等俱以無似。猥忝臺端。愧深噤默。罪積癏曠。虛縻數旬之間。未效一日之責。居常悚蹙。無以自恕。昨於罷齋之後。固當詣臺傳啓。而或有可言之情。或有難强之疾。不免呈告。致煩請牌。及伏承傳敎下者。辭旨截嚴。誨責備至。臣等聚首震越。無地措躬。夫合辭事體。何等嚴重。王章莫伸。輿憤未洩。則臣等固宜積誠力爭。以期準請。而今乃恬然在家。坐待召命。終至闕啓之境。論其罪戾。合被大何。昨昏聞命。相率來詣。而門鑰已下。進身無路。今始來避。罪又難贖。揆以義分。何敢一刻冒居於臺次乎。請命遞斥臣等之職。傳曰。勿辭。亦勿退待。
정조 10년
行大司憲洪良浩。大司諫權以綱。執義趙弘鎭。司諫李濟萬。掌令柳孟養。持平洪聖淵。獻納李師濂。校理洪義浩沈晉賢。副校理申馥。正言金載翼。修撰成種仁李晴。副修撰金啓洛金履翼啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
行大司憲洪良浩。大司諫權以綱。執義趙弘鎭。司諫李濟萬。掌令柳孟養。獻納李師濂。持平洪聖淵。正言金載翼啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
掌令柳孟養啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請尹得孚嚴鞫得情。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟命王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。快正王法。答府曰。不允。李魯春事。亟停勿煩。
정조 10년
司諫李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請荐棘罪人瑩中。亟令王府。設鞫嚴問。快施當律。請金甲島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。極寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配所罪人宋迪中。依前嚴囚。以待結末。李潤成之負犯。何如。關係。何如。而未施刑章。臥死牗下。已切輿人之憤。而名在丹書。罪名自如。則凡係潤成家事。孰無若浼之心。而今聞稱以李潤成子景植妻朴氏。節行卓異。有發通呈單之擧。位居崇班之人。裒然爲首。通諭於搢紳章甫。轉告於當部京兆。以爲登聞揄揚之計者。視同無故。略無顧忌。其在聽聞。莫不驚惑。所謂呈單。京兆之長。雖已嚴辭退斥。其在嚴隄防之道。決不可置而不論。請令京兆。査出發文之人。亟施譴削之典。南衙北寺。外內隔截。我朝成憲。其法尤重。一有通涉。罪在罔赦。竊伏聞物故罪人效忠書籍搜驗之時。有貽書問訊者。姓名雖云墨抹。情跡尤涉痛惡。不但爲辱朝廷而羞當世而已。其漸不可不杜。其罪不可不正。請令該曹。各別嚴覈。査出作書之人。嚴法重繩。節製賜第。自有定式。臨御以來。修復舊典。直赴殿試。未或輕許。寔出於重選擧之聖意也。通編所載。有特旨乃行之文。亦可見難愼之意。而雖有特敎。亦必爭執。古例卽然也。今番之製。旣設於禁中。又許以方外。廣聚多士。特揭兩題。有足以賁飾文治。風動一世。甚盛擧也。然今此一時慰悅之擧。恐階後日僥倖之路。請還收三製賜第之命。以嚴科規。祛奢節財。實爲今日之急務。衣章制度。宜有一定之法式。而京中所用之鋪陳帷帳。雖莫重莫大之處。皆以紬緣。而外方則必取錦段之屬。要作觀美之資。互相務勝。大關侈風。此雖小節。流弊不些。請支勅定例之外。嚴飭諸道。我國大小使行所用鋪陳帷帳之屬。皆用綿紬。俾無輕重倒置之嫌。新除授正言李秀夏。時在平安道孟山縣任所。請斯速乘馹上來事下諭。答曰。不允。發通人譴削事。未知本事。不允。效忠文書中。姓名墨抹人査出事。年來鞫獄。凶賊之嚆矢。每在於交通凶宦。朝家於此。必欲窮究極治。期於永絶亂萌。自來傷限姑舍是。名以士夫。交通宦寺。無論事之大小。跡之疑似。一切斷以極律。著爲常憲。揭板昭示。此意爲廷臣者。孰不知之。尋常問聞。當且乃爾。況效忠。何等凶逆。問訊之札。旣捉於文書中。考其年月。雖在逆情未著之前。其在懲後慮患之道。豈有一毫寬假。且李慶麟亦以十數年前問訊事。終今拿來。獨於此事。向日賓筵敎端之後。何必如是靳持。而予意別有在焉。其書則雖存。其名則已抹。堂堂朝廷。寧或巧抽已抹之本。注目斜視。執其字劃之餘瘢。指名成罪乎。書中設有賊謀之語到者。因此覓出。萬萬非朝廷美事。寧使犯者倖逭。決不行此霮䨴之擧。俾後人譏笑朝廷之政令。昨今之敎。豈有厚薄於慶麟及墨名人而然哉。亟停勿煩。三第事。所請過矣。不允。末端事。言固是矣。豈造之物。不必改爲。令廟堂量宜措辭行會。下諭事。依啓。
정조 10년
工曹判書李文源疏曰。伏以。祗謁仙寢。聖慕克伸。天氣淸朗。和鑾穩旋。臣民忭幸。曷有其極。仍念臣之本末長短。已莫逃於淵鑑之下。愚魯無如臣者。椎樸亦無如臣者。直是最居人下之一賤品耳。惟殿下奚取於臣。而拂拭太過。生成太偏。連年晉秩。式月遷官。滾及於今日所叨。而恩命之屑越。甚矣。私分之踰濫。極矣。夫國家官爵。孰非難愼。而至若宰執以上。乃是命德重器。授受之際。尤宜兢兢焉。矧玆八座峻秩。長一曹之席者乎。噫。喬陵補築之擧。寔出於我聖上不匱之孝。而昨今年來。臣之承命敦工。不過職分之常事。實無可紀之微勞。陞遷之寵。便蕃之錫。從前冒受。已極僭猥。今又因此而躐致崇班。則臣身之取人駴笑。猶屬餘事。淸朝之玷辱名器。是豈細故。而曾謂大聖人則哲之明。迺有此萬萬過當之擧也哉。抑臣又有凜然驚懼。不敢自安者。我殿下以天地之仁。父母之慈。憐臣冷跡。素絶扳援。謂臣愚質。或可策勵。遂致庇覆涵容。屢加誤恩。自緋玉而陞上卿。歲纔三閱。月未數十。雖使素著德望。允協輿論者居之。惟當逡巡退縮。必欲辭避。如臣不肖。無足備數。而徒藉不世之殊私。冒玷匪分之崇秩。忌盈惡滿。其理不忒。人怒鬼猜。其勢必至。厚招災損。莫保性命。則雖欲奔走殫竭。以酬洪造之萬一。恐無其路。似此至切之衷懇。宜入仁天之矜諒。死生夷險。惟命是趨。卽臣從宦本色。今何敢飾辭章皇。自犯欺天之誅哉。冒沒肅命。雖出反面之義。因仍蹲據。實壞廉防之重。兹敢悉暴肝血。仰請處分。伏乞聖慈。俯垂愍念。亟命收還臣新授職秩。使恩賞得以不輕。愚分得以少安焉。答曰。省疏具悉。卿其勿辭行公。
정조 10년
丙午三月初七日辰時。上御重熙堂。軍士房承旨入侍時。右承旨趙興鎭。假注書金祖淳。記事官李崑秀尹行任。以次進伏訖。上命書傳敎曰。農務方殷。此時守令。不可一刻曠官。未下直守令。皆令當日辭朝。上京守令。亦令催促下送後。草記。命書榻敎曰。進御養胃湯一貼煎入。命書傳敎曰。文科會講及會試。今旣出榜。聞承旨言。外方儒武之許久滯京。在所當念。殿試以十三日進定。唱榜之念後亦太遠。以十七日進定事。分付。上曰。羅州牧使未肅之故。知入。可也。賤臣承命出。問於吏批。還奏曰。羅州牧使洪秉殷。方在驪州地云矣。命書榻敎曰。政官牌招開政。命退。承史以次退出。
정조 10년
丙午三月初七日申時。上御重熙堂。坐直承旨入侍時。右副承旨趙衍德。假注書金祖淳。記事官承膺祚。記注官李崑秀。以次進伏訖。上命書傳敎曰。今聞奉審承旨回奏之言。儲慶宮薍簾。多有破傷處云。戶判進去。奉審。修改後。草記。以羅州牧使望筒。命書傳敎曰。以擧沈滯之意。宋載經擬入事。屢有下敎。而謂有年限。終不擬入。當該銓官。從重推考。命退。承史以次退出。
정조 10년
丙午三月初七日酉時。上御誠正閣。右承旨與下直守令入侍時。右承旨李亨元。假注書金祖淳。記注官承膺祚。記事官李崑秀。羅州牧使沈頤之。寧越府使曺遠振。長興府使宋載瑞。盈德縣監柳載成。孟山縣監沈寬鎭。以次進伏。上曰。奉審承旨入侍。賤臣承命出。與同副承旨李夔偕入進伏。上曰。奉審則無頉乎。夔曰。祭物皆精潔。而但祭器間或有虧缺處。諸執事亦皆無頉矣。夔曰。臣於今番七陵寢奉審時。依下敎遍審內外山。則內山樹木。雖云稠密。外山則半不及焉。均是火巢之內。宜無彼此之別。而若是懸殊。已極可訝。其中忘憂里峴西邊。北至新峴。雖曰外山。旣是七陵來脈。則關係至重。而數三十年前蒼翠茂密之地。日就童濯。土麓沙岸。處處呈露。間或有穉木之稀疎者。而數丈之高。半抱之大。亦不得見焉。未知始自何年。轉至此境。而設或諉之以風落蟲損。元非斧斤之所害。爲陵官者。如能着念守護。一木風落。更種一木。十株蟲損。更植十株。補空縫罅。以得償失。則豈如是乎。此莫非看作外山。循例姑息之致。事體寒心。莫此爲甚。其來已久。雖不得指的請罪。而繼自今申明種植之法。無論松雜木。或以種廣播。或以根移植。使之不數十年內復舊之意。嚴飭陵官。似好。故敢此仰達矣。上曰。出擧條。令該曹各別申飭種養。來頭摘奸。俾無執頉之弊。可也。出擧條上曰。召對入侍。賤臣承命出。與侍讀官申馥。檢討官成種仁。直閣鄭大容偕入進伏。上敎頤之曰。嚮來涵仁亭入侍。已言之矣。予豈棄卿。卿實負予耳。銓曹一不以卿擬望。故今有此擧。行且召矣。頤之泣涕承命。上敎遠振曰。向來治績。聞不偶然。今番亦須善爲之也。上諭載瑞載成寬鎭等。皆以存心。善治爲誡。載瑞等承命退出。馥等進伏。讀宋名臣言行錄第一卷。自竇儀字可象。止皆侍立焉。上曰。上下番各陳文義。可也。馥曰。宰相須用讀書人之言。大體固好。然而讀書亦有許多般。如得發揮經術。黼黻皇猷者用之。則豈不誠眞箇宰相。而若夫鑑背之辨字。不過一時記聞之學而止耳。且如寇準之不學。而有弘濟巨川之才。此在人主用之如何。書經所謂知人則哲。正爲此等處言也。伏願深留聖意焉。上曰。所奏。好矣。種仁曰。竇儼見太祖燕服。至屛樹間。見太祖遽命袍帶之後。始爲趨出。以燕服召見近臣。雖是微事。儼之導君以禮之誠可見。而太祖容受開納之量。亦足爲後世法。此可謂君臣各盡其禮。伏望於此等處留意焉。上曰。其言。好矣。仍命退。諸臣以次退出。
정조 10년
行都承旨沈豐之坐。行左承旨李秉模病。右承旨李亨元坐。左副承旨趙興鎭坐。右副承旨趙衍德坐直。同副承旨李夔坐直。注書金孝建病一員未差。假注書李德鉉仕金祖淳仕直。事變假注書金明著仕。
정조 10년
傳于李夔曰。軍士房承旨入侍。
정조 10년
兵曹口傳政事。以郭禎垕爲羽林將。安榕爲五衛將。李宗海爲忠壯將。趙文彦爲都摠經歷。李輪爲都摠都事。內禁衛安榕趙命鎭李宗海。以上今加折衝。加資事。承傳。以趙命鎭爲五衛將。徐潤載爲都摠都事。元宅鎭爲訓鍊主簿。洪龍運爲武兼。曺命集爲部將。
정조 10년
傳于趙衍德曰。堂上內乘改差。令該曹口傳差出。
정조 10년
兵曹口傳政事。以任嵂爲司僕內乘。
정조 10년
傳于李夔曰。右副承旨入侍。
정조 10년
吏曹口傳政事。以金養和爲中和府使。
정조 10년
趙衍德。以兵曹言啓曰。今此丙午式年武科殿試節目。當爲磨鍊。而凡於殿試。親臨與命官草記。前期稟旨後。節目磨鍊事。已有定式矣。今番則何以爲之。而處所以何處擧行乎。敢稟。傳曰。春塘臺親臨矣。
정조 10년
趙衍德。以禮曹言啓曰。今此丙午式年文科殿試節目。當爲磨鍊。而凡殿試時親臨與命官。前期稟旨後擧行事。曾有定式矣。今番則何以爲之。而處所以何處擧行乎。敢稟。傳曰。依兵曹草記批旨。擧行。可也。
정조 10년
趙興鎭。以兵曹言啓曰。羽林衛將趙榮儉。五衛將申暹。俱以身病。勢難供職。呈狀乞遞。宿衛輪番之任。不可久曠。竝改差。何如。傳曰。允。
정조 10년
李夔。以義禁府言啓曰。卽接平安監司鄭一祥牒報及成冊。則謀逆同參罪人泰守同生弟就成。今已捕捉。牢囚平壤獄云。就成。慶尙道熊川縣緣坐爲奴。而令刑曹依例押送配所之意。敢啓。傳曰。知道。
정조 10년
丙午三月初八日卯時。上御重熙堂。軍士房承旨與兵曹判書入侍時。左副承旨趙興鎭。假注書金祖淳。記事官李崑秀尹行任。兵曹判書徐有隣。以次進伏。上曰。兼春秋入侍。記注官金健修。追入進伏。有隣曰。今番特因諸將臣收議。有宣薦禁軍前銜人。移送額外之命。已爲擧行。而其中有正領久勤。已滿三十朔者四人。移付額外之後。竝失前仕。不無抑鬱之歎云。此四人則勿拘額外與否。與額內時存正領二人。通融計仕。次次陞付後。此外時存諸人。始爲擧論。似合事宜。故敢此仰達矣。上曰。依爲之。出擧條有隣曰。今此明政殿重試文科殿試時。殿門外布帳處排立軍。當爲磨鍊。而取考前例。則丙申重試時。不爲排立。甲辰庭試。以外各營入直軍。各留十名。除出西營軍代。銅龍門軍除出排立矣。今番當依此擧行乎。敢稟。上曰。依爲之。出擧條命書傳敎曰。今丙午春等內試射時。內禁衛居首出身趙命鎭。依定式加資。柳葉箭沒技閑良朴基成李榮大白海鎭。直赴殿試。柳葉箭沒技出身安榕。騎芻沒技出身李宗海加資。命書傳敎曰。飭已行。安川君烓。給牒敍用。又命書傳敎曰。今日詢問所對。頗有條理。俱是自中久次云。相當職調用。上曰。進御養胃湯。自今日停止。出榻敎仍命退。諸臣以次退出。
정조 10년
丙午三月初八日申時。上御誠正閣。召對入侍時。參贊官李夔。直閣鄭大容。侍讀官申馥。檢討官成種仁。假注書金祖淳。記注官承膺祚。記事官李崑秀。以次進伏。馥進伏。讀宋名臣言行錄第一卷。自李昉字明遠。止讓不敢當。上曰。上下番各陳文義。可也。馥曰。大凡帝王之爲治。不可先以漢唐自期。而宋祖乃云。何如唐太宗者。未免失問。且以李昉言之。非堯舜不陳。自是人臣引君之常道。至於死囚四百來歸獄。亦非盛世之美事。縱囚論言之詳矣。在唐虞則無此矣。而昉乃反以此汲汲告於其君。其亦異乎非堯舜不陳之義矣。伏願殿下。於此等處。深加留意。必以唐虞三代自期焉。上曰。所奏。好矣。種仁曰。爲相者。於百工有司之事。雖或有不能綜覈處。不可不先知大體。故丙吉不問死人而問牛喘。蓋事有大小輕重也。呂端之大事不糊塗。亦由持大體。而太宗之不以人言舍端者。克知置相之道。伏望深留聖意焉。上曰。所奏。好矣。仍命書傳敎曰。前此申諭。不惟諄複。此胡大事。旣有朝令。則列邑擧行。固當十分着念。而觀此狀本。此是去月初四日。二十二日兩度飭諭後。擧行形止。而所謂掩骸之政。惟寧邊慈山平壤三邑。爲二十餘處。安北德川。爲十餘處。外此則皆以一二處報來。又若殷山等六邑。至以無乎報來。以一邑地方。頹塚暴骸。豈止一二處。亦豈有全無之理。邑宰之不畏朝令。至於此極。究厥所爲。萬萬駭痛。初意則各該守令。先爲罷黜。仍令拿致營門。決杖懲礪矣。更思許多守令之方農迎送。在所當念。更從三令之意。姑且寬貸。以責來效。爲先以此意。自廟堂嚴關該道。其委折詳査狀聞。朝令申勤。修築時急。而許多守令中。關由朝家上來外。獨中和一邑。替令兼官擧行。數亦不下一二處。如渠輩年少武弁。怠忽焉敢乃爾。該府使爲先罷黜。如不還官。仍令該府拿問處之。以懲諸道守宰不畏法者。仍命書榻敎曰。中和府使。口傳差出。待下批明日辭朝。命退。諸臣。以次退出。
정조 10년
行都承旨沈豐之坐。左承旨李亨元坐。右承旨趙興鎭坐直。左副承旨趙衍德坐。右副承旨李夔坐直。同副承旨李泰永坐。注書金孝建仕一員未差。假注書李德鉉仕直。金祖淳仕。事變假注書金膺著仕。
정조 10년
趙興鎭啓曰。卽伏見咸鏡監司李𡊠狀本。則罪人申載權到配啓本。去二月二十一日封啓。而今月初七日始爲到院。啓本之如是稽滯。極涉未安。原啓本纔以捧入。而該道臣。推考警責。何如。傳曰。允。
정조 10년
沈豐之啓曰。明日傳香。禮房承旨當爲齋宿。右承旨趙興鎭。卽爲牌招。何如。傳曰。允。
정조 10년
李亨元啓曰。領敦寧洪樂性處。遣承旨傳諭。期於偕入事。命下矣。何承旨進去乎。敢稟。傳曰。同副承旨進去。
정조 10년
傳于沈豐之曰。承旨前望單子入之。
정조 10년
承旨前望單子入之。李泰永落點。
정조 10년
沈豐之啓曰。新除授同副承旨李泰永。方在罷散中。何以爲之。敢稟。傳曰。敍用。
정조 10년
沈豐之啓曰。新除授同副承旨李泰永。卽爲牌招。何如。傳曰。允。
정조 10년
沈豐之啓曰。今初十日坡原府院君家。遣承旨致祭事。禮曹單子。啓下矣。何承旨進去乎。敢稟。傳曰。右承旨進去。
정조 10년
以都摠府寶劍望單子。傳于沈豐之曰。懸頉摠管許遞。明日政。在京無故人差出。
정조 10년
傳于沈豐之曰。殿試在近。侍臣不可不備員。在外及未肅拜臺諫許遞。前望單子入之。
정조 10년
臺諫前望單子入之。掌令權世規。正言洪義浩落點。
정조 10년
趙衍德啓曰。明日次對。兩司當爲進參。除在外外。未肅拜呈告人員。竝待開門牌招。何如。傳曰。允。
정조 10년
備忘記。前禁衛大將徐有大敍用。復授前任。牌招傳授命召。明日習陣。依例爲之。使之着意肄習。
정조 10년
李亨元啓曰。禁衛大將徐有大。時無職名。令該曹口傳付軍職。何如。傳曰。允。
정조 10년
兵曹口傳政事。副司直單徐有大。
정조 10년
傳于沈豐之曰。重試在近。侍從堂下罷削人員。竝敍用。
정조 10년
兵曹口傳政事。副司果單鄭東觀。
정조 10년
傳于沈豐之曰。奉常正有闕之代。令該曹口傳差出。
정조 10년
傳于沈豐之曰。近午奉命。日暮前入來。往還百餘里地。如是神速。極爲可嘉。奉審承旨李夔。內下大鹿皮一令。賜給。
정조 10년
傳于趙興鎭曰。發遣吏郞。諸執事。淸齋與否。摘奸以來。
정조 10년
傳于趙興鎭曰。坐直承旨入侍。
정조 10년
李夔啓曰。獻民數冊子。啓請司謁遲滯。事甚駭然。當該司謁。令攸司科治。何如。傳曰。所爲萬萬駭然。決杖次科治。分揀。
정조 10년
趙衍德。以都摠府言啓曰。今日入直內三廳武兼禁軍及軍兵等。當爲中日習射。而昭寧園忌辰祭齋戒相値。不得爲之之意。敢啓。傳曰。知道。
정조 10년
沈豐之。以禮曹言啓曰。厚陵獻陵順陵章陵長陵兩官。令該府拿處事。命下矣。五陵兩官。俱爲拿處。則莫重陵所。不可暫曠。假官竝卽差送。以爲入直之地。何如。傳曰。厚陵令柳鎭九。獻陵參奉李晉秀。章陵令宋鎭運。除拜俱未滿數朔勿論。順陵。長陵。則依例假官差送。可也。
정조 10년
趙衍德。以司憲府言啓曰。今正月朝參時。監察李素所懷。以爲凡有呈課。言于臺諫。以爲轉達之地。而據此論啓者幾希。無以振風力整朝儀。請使監察。直爲呈課。恐合事宜。批旨若曰有例則復舊。無例則論理草記稟處事。命下矣。惟此殿中之職。旣畀糾正之責。而所謂呈課之規。乃是刺擧之事。則據實直呈。固無不可。而但謹稽大典。旣無其令。參攷掌故。亦無已例。蓋以直呈。有似啓辭。監察異於臺官。不當直令論事勘律故也。法意有在。遵分已久。不可遽創無例之例。此後則隨其呈課。毋或沮格。卽令詣臺臺臣。從輕重論啓請勘。一循刺擧之言。俾有振肅之效。何如。傳曰。允。監察雖呈課後。臺臣不爲論啓。則安有此所懷之意哉。此後呈課文字。詳載本府謄錄。以爲後考之地。俾無掩置之弊。可也。
정조 10년
李亨元。以漢城府言啓曰。昨年獻民數時。濟州三邑民數。未及上來。故待其上來。追後添錄之意。草記蒙允矣。今始上來獻民數冊中。添錄以入之意。敢啓。傳曰。知道。
정조 10년
丙午三月初九日辰時。上御重熙堂。右副承旨入侍時。右副承旨趙衍德。假注書金祖淳。記注官金健修。記事官李崑秀尹行任。以次進伏訖。上命書傳敎曰。左承旨許遞。前望單子入之。待下批牌招察任。上曰。軍士房承旨入侍。出榻敎賤臣承命出。與右承旨趙興鎭偕入進伏。上曰。承文院重試赴擧人擧案。取入。賤臣承命出傳。諸臣隨後亦退出矣。
정조 10년
丙午三月初九日巳時。上御重熙堂。都承旨入侍時。行都承旨沈豐之。假注書李德鉉。記注官承膺祚金健修。以次進伏訖。上命書傳敎曰。屢宣敦諭。辭竭意窮。如是固執。反有傷於事面。卿須安心勿辭。卽爲入城。聽我面諭事。遣承旨傳諭于領敦寧。期於偕入。豐之曰。同罪未敍人。隨卽提稟事。曾有定式矣。前執義李濟萬。前司諫兪彦脩。俱是同罪之人。而李濟萬旣已蒙敍。敢此仰達矣。上曰。敍用。可也。出擧條上曰。進御養胃湯一貼。煎入。出榻敎命書傳敎曰。頻遣奉審摘奸。反有弊端。各陵寢不爲遍審者。已近十年。今番寒食祭享。分遣承旨宣傳官。奉審各陵。今日皆回奏。而獻陵陵上裳石下磗石傾仄處。及光陵碑閣簷上滲漏朽傷處。與小小執頉有異。更令陵官。形止詳細報來後。自該曹論理草記。康陵火巢內松木。年年蟲損。幾爲三之二云。陵官處。各別嚴飭。着意監拾。陵軍數少。如難爲之。使之報來。具由草記。至於木根。除舊斫及稚松。俱不滿十數。更觀來頭勤慢處分。其中長陵木根。小木爲九十三株。陵官令該府拿問。依通編新頒事目。勘罪。厚陵獻陵順陵章陵木根。各爲數十株。而俱是中小雜木。事目中。陵官雖無論罪之文。不可全然無罰。亦令該府拿處。陵軍等分等勘罪。令該曹考律擧行後。草記。今番執頉分揀處。更當抽栍。無時摘奸。令該曹以此意。一體嚴飭。命退。承史以次退出。
정조 10년
丙午三月初九日酉時。上御重熙堂。都承旨入侍時。行都承旨沈豐之。假注書李德鉉。記注官承膺祚金健修。以次進伏訖。上曰。進御人蔘養胃湯。自今日一貼式。煎入。出榻敎命書傳敎曰。政官待明朝牌招開政。又命書傳敎曰。時囚滯囚。可悶。禁堂中在外及有實故人許遞。明日政差出。上曰。禮房承旨入來乎。豐之曰。未及入來矣。上曰。待禮房承旨入來。發牌吏郞。諸執事。淸齋與否。摘奸以來事。分付。命退。承史以次退出。
정조 10년
行都承旨沈豐之坐。左承旨李亨元坐。右承旨趙興鎭坐直。左副承旨趙衍德坐直。右副承旨李夔坐。同副承旨李泰永偕來進去。注書金孝建仕一員未差。假注書金祖淳仕直。事變假注書金明著仕。
정조 10년
上在昌德宮。亭常參經筵。
정조 10년
傳于李夔曰。大臣備局堂上引見。
정조 10년
李夔啓曰。御營廳將官來言。今日本廳軍兵。日次私習云意。敢啓。傳曰。知道。
정조 10년
趙興鎭啓曰。左邊捕盜大將李邦一。以南關王廟獻官。今方受香出去矣。所授命召及大將牌傳令牌。來請還納。何以爲之。敢稟。傳曰。仍佩往來。
정조 10년
趙興鎭啓曰。左邊捕盜大將李邦一。仍佩往來事。命下矣。在前如此之時。有他邊大將兼察之例。今番則何以爲之。敢稟。傳曰。依例爲之。
정조 10년
趙興鎭啓曰。左邊捕盜大將兼察。依例爲之事。命下矣。右邊捕盜大將趙圭鎭。卽爲牌招。聽傳敎。何如。傳曰。允。
정조 10년
趙興鎭啓曰。今此試官望中。時無職名人。令該曹口傳付軍職。何如。傳曰。允。
정조 10년
今此親臨春塘臺文科殿試敎是時。南行假注書望。注書金孝建赴擧。代以金麟淳爲南行假注書。
정조 10년
金祖淳赴擧。代以宋煥昌爲南行假注書。
정조 10년
金膺著赴擧。代以鄭述仁爲南行事變假注書。
정조 10년
宋煥昌在外。代以宋碩欽爲假注書。
정조 10년
宋碩欽在外。代以李永瑗爲假注書。
정조 10년
傳于李夔曰。明日出宮門路。以貳極門爲之。禁軍等入番外。別將率領。待令於通化門內。侍衛事。分付。
정조 10년
有政。吏批。判書金魯鎭進。參判未差。參議趙鼎鎭進。都承旨沈豐之進。以李敬養爲吏曹參判。尹光普爲校理。徐鼎修爲兼輔德。李秉模爲兵曹參判。李文源爲知義禁。申大升具㢞爲同義禁。徐繼修爲軍器判官。鄭晩錫爲長陵令。李晩祥爲長陵參奉。趙衍玉爲引儀。尹東晩爲慈山府使。金鳳顯爲雲山郡守。石宗克爲祥雲察訪。李允膺爲金井察訪。安川君單烓。
정조 10년
李夔。以兵批言啓曰。同知中樞府事李潝。僉知中樞府事元啓英。俱以身病沈重。無望供職。呈狀乞遞。西樞雖是閑局。不可一向虛帶。竝改差。何如。傳曰。允。
정조 10년
李夔。以兵批言啓曰。內禁衛將金衡柱。身病猝重。時月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 10년
兵批。判書徐有隣進。參判李聖圭未肅拜。參議李東馨入直進。參知柳誼病。左副承旨趙衍德進。啓曰。慶尙左兵使。今當差出。而擬望之人乏少。他道守令竝擬。何如。傳曰。允。以姜五成爲慶尙左兵使。李文源尹東晳爲都摠管。李秉模尹師國李秉鼎爲副摠管。黃命耉爲內禁衛將。李溏爲訓鍊副正。金載禧爲同知。李徵大爲僉知。副司直單李敬養黃昇源。副司果單李秀夏朴師沃。副護軍單白師謹。
정조 10년
傳于沈豐之曰。靈光郡守。今日政各別擇差。
정조 10년
再政。吏批。以李鼎揆爲大司諫。姜彝正爲執義。沈銖爲正言。李聖圭爲兵曹參判。李敬一爲刑曹參議。李柱國爲知義禁。洪克浩李敏佐爲兵曹佐郞。朴基正爲司書。宋祥濬爲典籍。鄭時敬爲司宰主簿。韓光近爲靈光郡守。贈吏參李國輔贈吏判列兼。贈吏議李命臣贈吏參例兼。贈應敎李潤朝贈吏議。以上工曹判書李文源考祖考曾祖考。
정조 10년
傳于李夔曰。左副承旨入侍。
정조 10년
傳于趙衍德曰。懸頉摠管許遞。令該曹口傳差出。
정조 10년
兵曹口傳政事。以尹承烈李度默邊得讓爲副摠管。
정조 10년
傳于趙衍德曰。明日試所承旨二員及執冊承旨二員。偕來承旨外。丹楓亭分所進去承旨。當備員受點。無以推移。在前有假承旨差出擧行之例。丹楓亭分所及偕來承旨。以加出假承旨擧行。
정조 10년
傳于李夔曰。坐直承旨入侍。
정조 10년
同副承旨李泰永書啓。臣敬奉聖敎。馳往傳諭于南部屯地坊西氷庫二契領敦寧府事洪樂性所住處。則以爲臣泣血控籲。今已再矣。冒死附奏。亦十有餘遭矣。悉暴危苦之情。顒俟處分之降。罪反爲榮。恩出格外。至於今日。史官相守未返。承宣又復儼臨。誕宣恩綸。責之以固執。諭之以事面。牖迷詔愚。丁寧勤摯。臣誠惶懍震駴。罔知攸措。噫。人臣事君之道。禮義而已。廉恥而已。臣若莫念自已負犯之如何。不顧三司聲罪之如何。徒以違傲。爲臣分之可畏。趨走爲臣分之是恭。幸其倖逭。晏然冒進。則臣身顚沛。固不足恤。而管子所謂國之四維者。張乎。不張乎。不待臣言之畢。而聖明必有所俯燭矣。顧今未蒙僨誤之誅。重陷逋慢之科。舊愆難洗。新尤莫贖。中夜思惟。不覺哀淚之淫淫被面。惟當縮伏田間。含恩謥罪。以尊國體。以重公議。以圖一分息補之道矣。孤負之罪旣著。隆厚之恩莫報。跼天蹐地。如窮無歸。慙痛悲戀。五內如焚。惟嶺海鈇鉞是俟云。臣旣承偕入之命。姑爲仍留之意。敢啓。答曰。知道。筵敎領相當傳之。卿之如是固執。誠非始料所及。卿其安心勿辭。須卽入來肅命。仍爲登對。聽我面諭事。更爲傳諭。期於偕入。
정조 10년
李亨元啓曰。卽者敦寧府錄事來言。領敦寧洪樂性。以爲。伏承聖諭及筵敎。辭旨懇摯。逈出尋常。萬萬惶感。不敢偃處郊坰。亦不敢冒入脩門。趨伏城闉之外。席藁泣血。恭俟嚴誅云矣。敢啓。傳曰。安心入來肅命事。遣承旨更爲傳諭。
정조 10년
以奉常正李敏采。判官金光岳等所懷。傳于李亨元曰。所奏甚好。依此定式施行之意。分付。可也。
정조 10년
趙興鎭。以禮曹言啓曰。今三月十一日南關王廟修改時。本曹郞廳一員。例爲進去監董。而明日文官重試時。本曹郞廳六員。盡爲赴擧。無以推移進去。假官差送。亦涉未安。何以爲之。敢稟。傳曰。只戶曹郞官進去。可也。
정조 10년
趙興鎭。以行大司成意啓曰。四學學製。分四等設行。而有過限之慮。則當等季朔旬間。以限內不得爲之。自本館草記事。曾已定式矣。兼南學敎授權裕。謂有情勢。不爲出肅。兼東學敎授沈晉賢。連値公故。限內不得設行云。令政院稟旨擧行。何如。傳曰。竝許遞。前望單子入之。待下批牌招。與他學同爲設行。可也。
정조 10년
學敎授前望單子入之。兼東學敎授趙濟魯。兼南學敎授成種仁落點。
정조 10년
李夔。以兵曹言啓曰。今此親臨重試時。禁喧武郞廳二望。侍衛武郞廳二望。今方啓下。而其中時無職名人。口傳付軍職。何如。傳曰。允。
정조 10년
兵曹口傳政事。副司果單許湛李光益。
정조 10년
趙衍德。以訓鍊都監言啓曰。本局哨官鄭世柱。身病甚重。勢難察任。改差。何如。傳曰。允。
정조 10년
李夔。以訓鍊都監言啓曰。明日春塘臺殿座時。依兵曹節目。金虎門軍八十名。弘化門軍八十名。待標信除出。把摠鄭宅興。哨官李宜秀洪載權率領。一百名觀豐閣前路排立。六十名各門及春塘臺下把守。雜人一切嚴禁。而事畢後。還入直所之意。敢啓。傳曰。知道。
정조 10년
李夔。以扈衛廳大將意啓曰。本廳軍官別試射覆試。依前規柳葉箭五矢十巡試取後。各其得中矢數。別單書入之意。敢啓。傳曰。知道。
정조 10년
李夔。以扈衛廳大將意啓曰。本廳軍官別試射。以旬前擇日擧行事。命下矣。軍官初試。已令別將試取五十人。臣命善。今日御營廳南小營覆試設行。而闕內入直軍官初試入格人。依前例除標信出試後。還入直之意。敢啓。傳曰。知道。
정조 10년
李泰永。以刑曹言啓曰。因義禁府啓辭。謀逆同參罪人泰守同生弟就成。慶尙道熊川縣緣坐爲奴。令刑曹押送事。命下矣。罪人就成。時囚平壤營獄。別定將差。押送配所事。發關分付于該道道臣之意。敢啓。傳曰。知道。
정조 10년
李泰永。以義禁府言啓曰。厚陵參奉趙鎭寧。獻陵令吳錫齡。順陵直長趙好彦。參奉吳在斗。章陵參奉柳師模。長陵令李漢龍。參奉李集玉等拿處事。傳旨。啓下矣。李漢龍今方待命。卽爲拿囚。趙鎭寧吳錫齡吳在斗柳師模李集玉等。方在入直云。待其替直後拿囚。趙好彦下去忠淸道公州地云。依例發遣府羅將。拿來。何如。傳曰。待待命拿囚。
정조 10년
李泰永。以義禁府言啓曰。京畿坡州牧定配罪人延壽長放送事。承傳。啓下矣。延壽長卽爲放送事。分付該道道臣之意。敢啓。傳曰。知道。
정조 10년
李泰永。以義禁府言啓曰。因平安監司鄭一祥狀啓。刑曹粘目內。寧城前僉使姜兌文。移本府處之事。允下矣。姜兌文今方待命。卽爲拿囚之意。敢啓。傳曰。知道。
정조 10년
丙午三月初十日卯時。上御重熙堂。左副承旨入侍時。左副承旨趙衍德。假注書金祖淳。記注官金健修。記事官李崑秀。以次進伏訖。上曰。政官入來與否。知入。可也。賤臣承命出問。入奏曰。政官今纔入來。方開政云矣。上曰。兵曹參判。金吾堂上中。摠管兼帶人許遞。代刑曹參議及臺諫踏啓代。皆於今日政差出事。分付。可也。仍命書榻敎曰。兵曹參判刑曹參議臺諫踏下之代。今日政差出。又命書榻敎曰。金吾堂上中。兼帶摠管人許遞。今日政差出。賤臣承命出傳。命書傳敎曰。明日場中食床。依前例節目中防塞。而旣命帳殿唱第。療飢之資。許令抽入事。預爲知委。上曰。明日武科重試時。丹楓亭命官。以一品擬入。出榻敎命退。承史以次退出。
정조 10년
丙午三月初十日酉時。上御重熙堂。坐直承旨入侍時。左副承旨趙衍德。假注書金祖淳。記注官金健修。記事官李崑秀。以次進伏訖。上曰。前承旨徐鼎修閔台爀。假承旨差下。出榻敎上曰。試官今夜住接於北所。北所如或窄迫難容。雖摠府郞官入直所。亦爲推移住接之意。知委。可也。賤臣承命出傳。命書榻敎曰。假承旨閔台爀。丹楓亭進去。命退。承史以次退出。
정조 10년
行都承旨沈豐之坐。左承旨李亨元坐。右承旨未差。左副承旨趙衍德坐。右副承旨李夔坐直。同副承旨李泰永坐直。注書金孝建仕一員未差。假注書金祖淳仕直。事變假注書金明著仕。
정조 10년
上詣春塘臺。文武科重試殿座罷後。奎章閣政院玉堂藥房口傳問安。答曰。知道。
정조 10년
李泰永啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
李泰永啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于李夔曰。觀此箕伯祗受狀本原草記批旨。多有誤書處。間多文理不接處。此必謄關時。不能照檢之致。有司堂上推考。此後無或如前泛意事。分付。
정조 10년
傳于李夔曰。再明日式年殿試時挾輦軍。以弘化金虎入直軍。合八十名爲之。槍劍軍三十名爲之。此與庭試之兼殿試。有異。儒生皆是直赴人。設布帳置之。外營排立軍置之。節目中付標事。分付。
정조 10년
李夔啓曰。因兵曹啓目。安州牧使。以安北縣監降號。大靜縣監所佩兵符。失火燒燼。兩邑兵符。令本院改造下送事。允下矣。兵符旣已新造。安北縣監。大靜縣監所佩兵符。各有一隻。監營及所管鎭營分上各左二隻。定禁軍下送。舊兵符收聚上送。以爲燒火事。平安監司。全羅監司處。下諭。何如。傳曰。允。
정조 10년
傳于李夔曰。科次入侍。
정조 10년
兵曹口傳政事。以鄭好仁爲都摠管。鄭述祚尹承烈任嵂爲副摠管。
정조 10년
假承旨閔台赫書啓。臣敬奉聖批。馳往傳諭于西部盤石坊蓮池洞契。領敦寧洪樂性所住處則以爲。臣趨伏城外。恭俟嚴譴。不意承宣。侵曉儼臨。傳宣聖諭。至有入來肅命之敎。且惶且感。罔知攸措。固當竭蹶承應。以伸叩謝之忱。仰請未勘之罪。而第臣素患風眩之外。近添輪感之症。委頓床笫。已至屢日矣。昨於恩諭之下。不敢言病。拚死擔舁。寸寸前進。而病狀一倍苦劇。達宵叫痛。氣息凜綴。實無自力趨造之望。伏不勝惶隕之至。更請譴何。誠極瀆擾。兹不得不冒罪還次。竢間肅命。而跡涉方命。尤增死罪云矣。敢啓。傳曰。知道。
정조 10년
李泰永。以禮曹言啓曰。三月初九日所下傳敎中。康陵火巢內松木。年年蟲損。幾爲三之二云。陵官處各別嚴飭。着意監拾。陵軍數少。如難爲之。使之報來。具由草記事。命下矣。依傳敎。着意監拾之意。另加嚴飭矣。卽見康陵別檢參奉聯名所報。則本陵火巢內松木。年年蟲損之患。今則姑息。別無目前監拾之事云矣。敢啓。傳曰。更觀來頭如有蟲損。使卽報來。更爲草記。可也。
정조 10년
李夔。以兵曹言啓曰。依下敎。駕後張傘下隷。承政院都使令車德良。吏曹使令趙得仁。都摠府使令白興福李三得。工曹使令林大春。藥房水工金再得等。各決棍七度之意。敢啓。傳曰。知道。
정조 10년
李夔。以都摠府言啓曰。今日入直內三廳武兼禁軍及軍兵等。當爲中日習射。而親臨文武科殿試相値。不得爲之之意。敢啓。傳曰。知道。
정조 10년
趙衍德。以義禁府言啓曰。保放罪人朴健陽金光運李孝達成元柱鄭東閔宋時淵李喆純辛在復許𣷯等。還囚後捧供之意。敢啓。傳曰。知道。
정조 10년
趙衍德。以義禁府言啓曰。海南前縣監白師誾。拿來嚴問事。傳旨。啓下矣。白師誾。以慶尙左兵使。時在任所云。依例發遣府都事。交龜後拿來。何如。傳曰。待待命拿處。
정조 10년
趙衍德。以刑曹言啓曰。今番寒食祭享時。恭陵進去熟手徐大吉。溫陵進去熟手馬聖得。順康園進去熟手孟大福。順懷墓進去熟手鄭道興等。再明日各決杖三十度事。命下矣。熟手四名。依下敎各嚴杖三十度。申飭放送之意。敢啓。傳曰。知道。
정조 10년
趙衍德。以刑曹言啓曰。罪人效忠生三寸叔孫昌榮。一體捉來之意。草記蒙允後。別定將吏。罔夜捉上事。發關該道矣。罪人昌榮。今自海南縣。已爲押來。爲先具枷杻嚴囚之意。敢啓。傳曰。知道。
정조 10년
義禁府啓目。全羅兵使許𣷯。原情云云。傳旨內辭緣。泛稱遲晩。所當請刑是白乎矣。曾經閫帥。勿爲請刑。載在大典通編。議處。何如。判付啓。今日以草記議處爲良如敎。
정조 10년
義禁府啓目。長陵參奉李集玉原情云云。傳旨內辭緣。泛稱遲晩。刑推得情。何如。判付啓。雖非控抱木。執頉之數。至於九十三株之多。不能檢飭之罪。極爲痛駭。與李漢龍。考律重勘放送。今日內草記爲良如敎。
정조 10년
義禁府啓目。前縣監金光運原情云云。傳旨問目內辭緣。泛稱遲晩。所當請刑是白乎矣。曾經都摠都事。勿爲請刑。載在大典通編。議處。何如。判付啓。所犯與初料差異。更査之後。別無大段違端。今日內。以草記照律放送爲良如敎。
정조 10년
義禁府啓目。長湍前府使李喆純原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。載在大典通編。議處。何如。判付啓。今日以草記照律爲良如敎。
정조 10년
義禁府啓目。厚陵參奉趙鎭寧原情云云。傳旨內辭緣。泛稱遲晩。刑推得情。何如。判付啓。依趙好彦等判付。擧行爲良如敎。
정조 10년
義禁府啓目。順陵直長趙好彦。參奉吳在斗。章陵參奉柳師模等原情云云。傳旨內辭緣。泛稱遲晩。竝只刑推得情。何如。判付啓。所捉株數。雖至數十株。皆是小雜木。新頒事目中。陵官無勘罪之律文。後勿如是之意。嚴飭。竝只付過放送爲良如敎。
정조 10년
義禁府啓目。査官全州判官鄭東閔。高山縣監宋守淵等原情云云。傳旨內辭緣。泛稱遲晩。竝只刑推得情。何如。判付啓。勿論事實之如此如彼。名以査啓。便一辨辭。遞拿之擧。烏可已也。止此足矣。不必更勘。竝只付過放送爲良如敎。
정조 10년
義禁府啓目。寧城前僉使姜兌文原情云云。問目內辭緣。泛稱遲晩。刑推得情。何如。判付啓。除刑推議處。
정조 10년
義禁府啓目。前牧使吳在文原情云云。傳旨內辭緣。泛稱遲晩。刑推得情。何如。判付啓。除刑推議處。
정조 10년
義禁府啓目。通禮院假引儀李孝達成元柱等原情云云。傳旨內辭緣。泛稱遲晩。竝只刑推得情。何如。判付啓。渠輩所爲。雖甚駭然。滯囚已至多日。付過放送爲良如敎。
정조 10년
義禁府啓目。魚面前萬戶辛在復原情云云。問目內辭緣。泛稱遲晩。刑推得情。何如。判付啓。北關沿路。防禁至嚴兺除良。非類往來。如是歇看。致有昨冬事端。殊有別般嚴處懲他。守令邊將。照律重勘爲旀。仍以此意。行會本道。使之另加申禁。毋至如前疎忽爲良如敎。
정조 10년
義禁府啓目。監試覆試一所禁亂官李昌培朴升壽。搜挾官洪允復等原情云云。李昌培洪允復等段。傳旨內辭緣。泛稱遲晩。所當請刑是白乎矣。曾經都摠都事宣傳官。勿爲請刑。載在大典通編。議處爲白乎旀。朴升壽段。傳旨內辭緣。泛稱遲晩。刑推得情。何如。判付啓。李昌培段。一時假官。何足深責。其在懲後之道。不可全然白放。以公罪勘放爲旀。朴升壽段。旣與假察之武弁有異。豈可以終場日進去。因循不察。有所寬恕。此等不畏法之頑蔭。須有加等勘過。可懲日後。以此照律爲旀。洪允復段。渠之所供。足云近理。亦與全然無犯。差有間焉。公罪勘放爲有矣。三囚等照律乙良。依他囚例。皆於今日。以草記擧行爲良如敎。
정조 10년
義禁府啓目粘。時囚罪人朴健陽更招云云。以此照律。何如。判付啓。依他囚例。今日草記照律爲良如敎。
정조 10년
刑曹啓目粘。向前文中才金莫生等。竝只更加嚴刑。照法重繩之意。分付道臣。何如。判付啓。文中才金莫生等之漂到彼人。暗自還逐之狀。究厥所爲。已萬萬痛駭。此而尋常處之。來頭列邑。必皆轉相效嚬。似此罪過。無難干科。其矣等。一次刑訊。不足以懲治。設心委折。更良嚴刑取招狀聞。更待回下。酌決之意。分付爲良如敎。
정조 10년
刑曹啓目粘。全羅道康津縣靑山島居民金萬爀等。上言回啓云云。導掌李成謙段。咸寶島民。欺取錢貨等罪狀。非但其矣發明。不無所據。萬爀等所供。或曰有難推尋。或曰不必爭辨。其說窘遁。不足取信。一體照律是白乎旀。舊田雖是宮土。均役以後。尙屬宮房。有違事目。分付該宮房。永爲革罷。以除民弊爲白遣。至於歉歲給災。墓陳除頉。自本宮從長善處。俾無呼冤之意。竝以分付。何如。判付啓。奸民斂貨之狀。殊極痛駭。各別嚴治。以懲日後。他餘條件。依回啓施行爲旀。卿所謂奉覽御覽成冊云者。果是踏啓字。藏在內需司之文跡是隱喩。更良據實草記爲旀。此後勿論各宮房各司。凡稱御覽成冊者。如無啓下印跡。原訟無論曲直。竝置落科。該宮首任。該衙門官員。草記論罪之意。定式施行。此意分付內需司。使之知悉。所屬各宮房。仍又枚報廟堂。文移度支。來頭回啓。俾各依此知悉擧行爲良如敎。
정조 10년
丙午三月十一日巳時。上御重熙堂。左副承旨入侍時。左副承旨趙衍德。假注書金祖淳。記注官金健修。記事官李崑秀。以次進伏訖。上命書傳敎曰。明日重試時挾輦軍。以弘化門入直五十名。金虎門入直五十名爲之。出番軍。勿爲使用。槍劍軍亦以三十名待令。觀雨勢當殿座。以此預爲分付。命退。承史以次退出。
정조 10년
丙午三月十一日未時。上御誠正閣。科次入侍時。同副承旨李泰永。假注書金祖淳。記注官金健修。記事官李崑秀。讀券官行判中樞府事徐命善。行司直李命植。行戶曹判書趙㻐。行吏曹判書金魯鎭。行右參贊鄭昌聖。對讀官行副司直朴天行洪秉纘金載人。吏曹參議趙鼎鎭。行副司直徐有成李敬一。以次進伏。上曰。對讀官各一軸輪回讀券。可也。天行等承命讀券。上曰。試所承旨入侍。行都承旨沈豐之追入進伏。上曰。今日應擧人中。或有曳白者否。豐之曰。還納試券而出者。爲七人矣。命善曰。試取額數。以幾人爲定乎。上曰。以七人試取。可也。命善曰。今番重試。雖除易書之規。割封則當依例爲之。而未能知委。難免不察。堂該試所承旨推考。何如。上曰。依爲之。出擧條上入內次。敎命官等曰。券數不多。精閱考取。可也。命善等承命考券旣畢。上出御科次。下敎曰。其間所閱爲幾券。而入於合考者。亦爲幾張乎。命善曰。別置者。爲八九張矣。上曰。所作。果何如。而可合於壯元者。亦有之否。命善曰。俄見一券。文甚鍊熟精工。故欲待御覽後置之魁等矣。上曰。其券。安在。命善進之。上覽訖。敎曰。此文果是經覽中第一手法也。魁券旣定。速速編次。亦爲批考柝榜。好矣。命善承命。取別置諸券。各讀數遍。朱批者或六七句。或數三句。擢七券進呈上前。上親坼封皮。至一券坼未半。敎諸試官曰。偏次後。有違格則拔去乎。命善等曰。然矣。上曰。旣坼後則。何如。命善等曰。旣坼則雖有違式之事。別無拔去之例。此則在於自上處分之如何耳。伏未知何券有違格處乎。上曰。違格則無之。而偶問之矣。仍下其券。敎曰。此券有違格處。卿等知之乎。命善等輪看訖。奏曰。無之矣。坼榜訖。命善曰。今番入格人。皆以文字稱於世。年皆老熟。無一人新進之見參者。臣誠惶恐。而竊自許以有試鑑云矣。上笑曰。卿每入科次。則殊不寂寥。誠好矣。命試官先退。命善等退出。上命豐之泰永。書禁府囚單判付傳敎訖。命書榻敎曰。重試文科入格人。明日來待。命書傳敎曰。時囚旣命草記照律。皆於今日擧行。功議區別減等事。分付。命書榻敎曰。受由承旨許遞。前望單子入之。又命書榻敎曰。明日殿座時。禁軍皆以入直擧行。仍命退。諸臣以次退出。
정조 10년
行都承旨李聖圭坐。行左承旨沈有鎭未肅拜。右承旨趙衍德坐直。左副承旨李夔坐。右副承旨李泰永坐直。同副承旨李復永未肅拜。注書金孝建仕一員未差。假注書金祖淳仕直。事變假注書金明著仕。
정조 10년
上詣春塘臺。武科重試殿試罷後。奎章閣政院玉堂藥房口傳問安。答曰。知道。
정조 10년
李泰永啓曰。今此試官望中。時無職名人。令該曹口傳付軍職。何如。傳曰。允。
정조 10년
兵曹參議前望單子入之。李亨元落點。
정조 10년
承旨前望單子入之。李東泰落點。
정조 10년
玉堂前望單子入之。副校理洪聖淵落點。
정조 10년
以漢城府老人別單。傳于李聖圭曰。今日政下批。
정조 10년
有政。吏批。判書金魯鎭進。參判李敬養在外未肅拜。參議趙鼎鎭進。右承旨趙衍德進。以曺允大爲兼弼善。金瑞復爲承文校檢。禁府都事呂駿永。司饔奉事朴喆源。相換。漢學敎授單尹光普朴基正。兼春秋單李敏佐。前都事睦萬中重試第一人資窮。司僕正姜。前通禮尹弼秉。以上重試前資窮。準職。依法典加資。
정조 10년
兵批。判書徐有隣進。參判尹承烈未肅拜。參議李亨元入直進。參知柳誼進。右承旨趙衍德進。以吳載紹徐英輔爲五衛將。朴道仁尹弼秉爲僉知。許湛李光益爲宣傳官。副護軍單李潝沈定鎭李東遇元啓英尹弼秉朴道仁。副司直單趙興鎭。副司果單朴應浩金光德白翼鎭徐有建權逴柳相燁李時菡柳東興。
정조 10년
承旨前望單子入之。李聖圭姜落點。
정조 10년
以同副承旨李東泰牌不進罷職傳旨。傳于趙衍德曰。許遞。今日政差出。
정조 10년
趙衍德啓曰。右副承旨李泰永。以武科出榜事進去。臣吏兵批兼進之意。敢啓。傳曰。知道。
정조 10년
再政。吏批。以成種仁爲掌令。吳翼煥爲持平。睦萬中爲敦寧都正。尹㬦爲司僕正。柳孟養爲宗簿正。崔景岳爲相禮。前郡守朴道仁。今加通政加資事。承傳。李復永爲承旨。李東植爲景慕宮令。沈有鎭爲承旨。李庚運爲修撰。尹承烈爲兵曹參判。金孝眞爲兵曹正郞。馬思人爲典籍。洪明浩爲戶曹參議。申大升爲同經筵。趙濟魯爲副應敎。
정조 10년
傳于李泰永曰。左承旨入侍。
정조 10년
李泰永。以禮曹言啓曰。卽接四館所牒報。則今三月初一日。三日製入格進士吳大坤。直赴殿試事命下。而依例許赴事。報來矣。進士吳大坤。許赴於式年文科殿試。何如。傳曰。允。
정조 10년
李泰永。以禮曹言啓曰。今三月初九日所下傳敎中。獻陵陵上裳石下磗石傾仄處。與小小執頉有異。更令陵官。形止詳細報來後。令該曹論理草記事。命下矣。依傳敎。有頉形止。詳細奉審後。卽爲牒報之意。分付矣。卽見獻陵參奉所報。則大王陵上後面裳石下磗石一立向內傾側處。以周尺尺量。高爲六寸五分。左邊莎臺石下屛風石柱石缺落爲一處。莎臺石下屛風石上罅隙爲二處。北邊莎臺石一立外。退屛風石內傾處尺量。則爲一尺三分。柱石上莎臺石下罅隙爲一處。後面莎臺石一立動退處尺量。則爲五寸許。王后陵上東邊裳石下磗石一立向內傾側。而不至大段云。莫重陵寢石物。旣如是有頉。則所當依例政府以下。進去奉審稟處。而此是流來舊頉。與時急新頉有異。其在愼重之道。有難輕議。且道臣春奉審回還。當在不遠。姑待其復命後。書啓稟處。何如。傳曰。允。
정조 10년
李泰永。以兵曹言啓曰。今此親臨殿試時。前後直赴殿試人轎子陪金世完等四十人。隨其錄名。竝許赴於明日殿試之意。敢啓。傳曰。知道。
정조 10년
李泰永。以備邊司言啓曰。今日靈巖楸子島漂人入來後。使本司郞廳及譯官問情。則與領來譯官鄭思玄問情時問答。別無異同。故正書入啓。而漂人則留一宿後。明日發送之意。敢啓。傳曰。嚴飭沿路。着意供饋。優給糧資。各別禁雜人。可也。
정조 10년
李聖圭。以漢城府言啓曰。前別將李相蕃子漢弼上言判付內。推此思之。當入不入者。必多有之。此上言。下京兆。更令申飭部官。俾無斑駁之歎。李相蕃。令該曹一體加資事。命下矣。臣以判付內辭意。另飭五部。更令廣加搜訪。無或遺漏矣。南部以二人報來。其餘各部。皆以爲頃番所報外。更無應入者云。故二人職姓名年歲。別單書入。禦侮前權管曺潤喆。初入於該部所報。而以非正職。見拔於入啓別單矣。今者李相蕃。旣以前別將蒙恩。則曺潤喆事。似無異同。而亦不敢循例入啓。令該曹稟處。何如。傳曰。當初拔去。殊未妥當。曺潤喆。亦令今日政下批。可也。
정조 10년
李聖圭。以刑曹言啓曰。長陵木根小木爲九十三株。陵官令該府拿問。依通編新頒事目勘罪。厚陵獻陵順陵章陵木根。各爲數十株。而俱是中小雜木。事目中陵官。雖無論罪之文。不可全然無罰。亦令該府拿處。陵軍等分等。令該曹考律擧行後。草記事。命下矣。取考律文。則大典通編禁制條有曰。陵園墓木犯斫。而不能摘發。則陵軍中木十株以上杖一百。十株以下杖八十。小木二十株以上杖六十。章陵書員裵福金。守僕張泰奉。山直朴云才等。以中木十株以上罪杖一百。厚陵書員金致涵。守僕嚴貴同。山直金孝同。順陵書員金德民。守僕金承福。山直徐卜龍等。以中木十株以下罪各杖八十。獻陵書員洪致祥。守僕金海龍。山直金福金。長陵書員姜澤深。守僕崔長大。山直金夢必等。以小木二十株以上罪。各杖六十照律。竝嚴杖放送之意。敢啓。傳曰。知道。
정조 10년
趙衍德。以義禁府言啓曰。時囚罪人李昌培洪允復朴升壽等。原情公事判付內。李昌培段。一時假官。何足深責。其在懲後之道。不可全然白放。以公罪勘放。朴升壽段。旣與假察之武弁。有異。豈可以終場日進去。因循不察。有所寬恕。此等不畏法之頑蔭。須有加等勘過。可懲日後。以此照律。洪允復段。渠之所供。足云近理。亦與全然無犯。差有間焉。公罪勘放。李集玉原情公事判付內。雖非控抱木。執頉之數。至九十三株之多。不能檢飭之罪。極爲痛駭。與李漢龍考律放送。李喆純原情公事判付內。今日以草記照律。金光運原情公事判付內。所犯與初料差異。更査之後。別無大段疑端。以草記照律放送。辛在復原情公事判付內。北關沿邊。防禁至嚴。非類之往來。如是歇看。致有昨冬事端。須有別般嚴處。懲他守令邊將。照律重勘。朴健陽査啓回啓判付內。依他囚例照律。許𣷯原情公事判付內。以草記議處。時囚皆於今日擧行。而功議區別減等事。命下矣。李昌培洪允復傳旨內應辦事目。本自申嚴。今此諸科設場時。場外各差備官。或以依幕。或以支供。乃有此違越之擧。事之可駭。莫此爲甚。不可以令前。置而不論。罪取考律文。則大明律違令條有曰。凡違令者笞五十。大典通編推斷條有曰。犯枉法受贓外。笞杖竝收贖云矣。李昌培洪允福等。各笞五十收贖。公罪勘放。朴升壽判付內。旣與假察之武弁。有異。豈可以終場日進去。因循不察。有所寬恕。此等不畏法之頑蔭。須有加等勘過。可懲日後。以此照律。罪取考律文。則大明律不應爲條有曰。凡不應得爲而爲之。事理重者杖八十。大典通編推斷條有曰。犯私罪杖八十。奪告身三等。犯枉法受贓外。笞杖竝收贖云矣。朴升壽。杖八十收贖。奪告身三等。李喆純。京畿監司徐有防狀啓內。啓下罪人。關係不輕。科賊充軍。尤爲自別。則該府之不善護送。致此中路逃失之擧者。已涉駭然。罪取考律文。則大明律徒流人逃條有曰。押解人不覺失囚者一名杖六十。大典通編推斷條有曰。犯私罪杖六十。奪告身一等。犯枉法受贓外。笞杖竝收贖云矣。李喆純。杖六十收贖。奪告身一等。李集玉判付內。雖非控抱木。執頉之數。至於九十三株之多。不能檢飭之罪。極爲痛駭。與李漢龍勘放。罪取考律文。則大典通編禁制條有曰。陵園墓木犯斫。而不能摘發。則陵官分輕重論罪。中木五十株以上。陵官奪告身三等。大明律不應爲條有曰。凡不應得爲而爲之。事理重者杖八十。大典通編推斷條有曰。犯私罪杖八十。奪告身三等。犯枉法受贓外。笞杖竝收贖云矣。李集玉李漢龍。各杖八十收贖。奪告身三等。金光運。全羅監司李在學査啓內。新還起四結零之勘報。一結零之移給舊災。旣有文書。別無疑端。但本縣漏結。多至二十結。而査得之後。屢年隱置。前縣監取用之說。已發於各人之招。則五結新起。雖有區處。卄結私用。尤極驚駭。卽此所犯。已是難貰。罪取考律文。則大明律欺隱田糧條有曰。凡欺隱田糧。脫漏版籍者杖一百。大典通編收稅條有曰。守令實結隱漏者。十結以上。三年禁錮。推斷條有曰。犯私罪杖一百決杖。告身盡行追奪。雜令條有曰。王府決杖者。代以金贖云矣。金光運。杖一百收贖。告身盡行追奪。三年禁錮。朴健陽。本府回啓內。魚貿場稅。厚招民怨。捧糴不親。以致橫濫者。已極可駭。而守令用棍。尤屬非法。以此照律。罪取考律文。則大典通編魚鹽條有曰。各邑稱以貿易。廉價勒取者。與橫斂律同。大明律因公擅科斂條有曰。有司官吏。擅自科斂所屬財物者。杖六十。不應爲條有曰。凡不應得爲而爲之。事理重者杖八十。大典通編濫刑條有曰。官吏濫刑。杖一百徒三年。名例有曰。二罪以上俱發。以重者論。大典通編推斷條有曰。犯私罪杖一百以上決杖。告身盡行追奪。雜令條有曰。王府決杖者。代以金贖云矣。朴健陽從重論。杖一百收贖。告身盡行追奪。忠淸道禮山縣日興驛徒三年定配。而以回啓內辭意。具罪目。依例發遣府羅將。押送配所。辛在復判付內。北關沿邊。防禁至嚴。非類之往來。如是歇看。致有昨冬事端。須有別般嚴處。懲他守令邊將。照律重勘。罪取考律文。則知情藏匿罪人條有曰。凡指人道路。送令隱避者。減罪人罪一等。名例有曰。二死同爲一減。大典通編推斷條有曰。犯私罪杖一百以上決杖。告身盡行追奪。雜令條有曰。王府決杖者。代以金贖云矣。辛在復。死罪減一等。杖一百收贖。告身盡行追奪。慶尙道盈德縣流三千里定配。以判付內辭意。具罪目。依例發遣府羅將。押送配所。而李昌培十一代祖恕長。敵愾功臣。功減一等。笞四十。以公罪收贖。朴升壽八代祖東亮。扈聖功臣。功減一等。杖七十收贖。奪告身二等。李喆純慶平君五寸親。議減一等。笞五十收贖。解見任別敍。李集玉六代祖時發。扈聖功臣。達城尉五寸親。功議各減一等。杖六十收贖。奪告身一等。金光運七代祖孝信。扈聖原從功臣。功減一等。杖九十收贖。奪告身四等。三年禁錮。洪允復朴健陽辛在復李漢龍等。無功議云。竝以此勘放。而許𣷯。雖有議處之命。渠之供辭。逐條發明。令該道詳査啓聞後決處。光陽前前縣監禹禎圭。隱結私用。旣發於道臣査啓中。與金光運罪無異同。而昨以重試。因傳敎姑令放送矣。還囚捧供後。一體考律勘處。何如。傳曰。允。朴升壽比假都事勘律。旣有加一等之命。則獨於升壽。以私罪勘放。未免斑駁。依判付公罪加一等勘放。金光運禹禎圭。觀於査啓。不無主客。則竝以隱結律勘罪。殊欠綜核之意。光運只以奪告身。本律中。功議區別勘放。禎圭纔因重試放送。雖不更囚。自有査案。亦不可不嚴處。削職。可也。